Margrethe Vestager (RV), 2012-10-26:
Jeg vil meget gerne vende tilbage til det i udvalgsarbejdet, men vil bare advare mod at tro, at man kan tage én faktor og sige, at den så lige præcis har ført til et givet resultat.
For i samme periode har vi jo haft en helt anderledes, stram økonomi i de allerallerfleste kommuner.
Udbuddet er hverken på grund af den meget stramme økonomi eller på grund af det her vokset markant.
Der er små bitte stigninger, ja, men sådan som jeg ser det, er det meget svært at sige, om det kan henføres til, at man skal lave en udbudsstrategi, fordi det fra centralt hold er bestemt, at man skal lave sådan en, eller at man er under et større økonomisk pres og derfor måske bliver en lille smule mere kreativ og åben i sine overvejelser og siger: Måske skulle vi teste, om vores priser og vores måde at gøre tingene på egentlig er den bedste og billigste måde at gøre tingene på.
Jeg vil meget gerne vende tilbage til det og se, om der ligger analyser, som i højere grad kan vise det.
Vi er som sagt meget optaget af det, for vi synes ikke, at det at tage den her centrale papirforpligtelse væk skal erstattes af ingenting.
Vi vil gerne fastholde, at vi måler, hvordan det går med udbud.
Vi vil gerne fastholde, at det er noget, vi drøfter med kommunerne, når vi laver kommuneaftale.
Vi vil gerne fastholde, at kommunerne skal have redskaber til det.
Vi tror, det er vigtigt, at vi får en udbudslov i Danmark, og vi tror, det er afgørende, at Klagenævnet for Udbud kommer til at fungere godt og hurtigt.
Jeg tror, det er sådan, som hr. Mike Legarth sagde indledningsvis, at ledelse er svær.
Og det, vi jo sådan set beder kommunerne om, er at bruge tid på at skrive papir om ting, vi synes de skal gøre.
Den tid kan være præcis lige så vel anvendt på faktisk at gøre tingene.
Og det, vi gerne vil have dem til at gøre her, er at teste, om deres priser er konkurrencedygtige, om de gør det på den bedste måde, om de skal udvikle ting i samspil med private leverandører.
Til nogle af de ting, vi kommer til at behandle også i det næstfølgende forslag, skal vi jo netop sige: Ja, der skal være et marked ved siden af, som supplerer den offentlige opgaveløsning.
Vi er sådan set ikke bange for at teste nogle af tingene, selv om det ikke står i regeringspartiernes partiprogrammer – i hvert fald ikke i dem alle.
F.eks. har vi jo i forbindelse med frikommuneforsøget med fritvalgsloven givet hjemmel til forsøg med tilkøb i nogle kommuner.
Og der har vi jo samme usikkerhed i bagagen, for risikoen er, at der er en ufin konkurrence over imod det private marked.
Men hele tiden må vi holde fast i, at der er et politisk ansvar hos dem, der er lige så folkevalgte, som vi er.
Jeg synes også, der er et ansvar i hvert enkelt parti for at holde fast i, at det, der er væsentligt for os, ikke kun er, at man er radikal, socialdemokrat, SF'er eller fra Liberal Alliance, når man er valgt til Christiansborg.
Det er man også, når man er valgt til et regionsråd eller til en kommunalbestyrelse.
Og vi gør da vores for at sørge for, at vores valgte er lige så optaget af det, som vi er herinde.
Og det er ikke, fordi vi vil bede dem om at skrive papirer og lave lange strategier; det er, fordi det er en god idé i sig selv.